November 14-én tartotta „Hol elég a belbecs, ott nem igen árthat a külhir” című rendezvényét a Közi Horváth József Népfőiskola. Szalai Viktor alapító köszöntőjében külön köszöntötte az októberi választások után felállt új települési képviselő-testületet, méltatva egyik első intézkedésüket, melynek eredményeként a Művelődési Otthon felirat ismét visszakerült méltó helyére a Művelődési Ház bejárata fölé. Bevezetőjében felidézte kezdeti vállalásukat, miszerint a népfőiskolai tevékenység alakítása mellett legalább oly fontosnak tartják a névadó, Közi Horváth József szellemi örökségének ápolását. Ezért minden évben egy-egy kiemelt programmal emlékeznek a község szülöttjére, az egykori pap-politikusra. Az előadások sorát ezt követően Sz. Kovács Éva történész, az Állambiztonsági Szolgálatok Történeti Levéltára munkatársa nyitotta „Egy emigráns a magyar állambiztonság látókörében – Közi Horváth József megfigyelése” című előadásával, melynek részeként beszélt az állambiztonság működéséről, felépítéséről a megfigyelések módszereiről, gyakorlatáról. Előadása második részében pedig a Közi Horváth Józsefet érintő dokumentumokról, akciókról beszélt, mely láthatóan nagy érdeklődést váltott ki a Művelődési Házat ezúttal is megtöltő hallgatóságból. Majd bemutatta az erre az alkalomra készült „Nincs béke szabadság nélkül” című népfőiskolai kiadványt. A könyv tematikája a megfigyelési dokumentumokra és Közi Horváth József emigrációs politikai tevékenységére, szerepvállalására épül. Éles ellentétet bemutatva az akkori államrendszeri szemlélet és a politikai emigrációs gondolkodás között. A program folytatásában Gyopáros Alpár (Fidesz-KDNP), a térség országgyűlési képviselője ismertette és értékelte a népfőiskola által kiírt „Első parlamenti felszólalásom” című országos pályázat eredményeit. A zsűri Gajdócsi Gergely – a Fényi Gyula Jezsuita Gimnázium és Kollégium 12. évfolyamos tanulója – „Nemzeti, keresztény és szociális” témakörben írott pályamunkáját értékelte a legjobbnak. Az est során még egy népfőiskolai kiadvány is bemutatásra került. A kiadvány – mely egy sorozat első része – Közi Horváth Józsefet, mint politikai gondolkodót kívánja bemutatni, megismertetni, hisz az egykori politikus országgyűlési beszédeit ismerteti. A most bemutatott első rész – mely a Nemzeti, keresztény és szociális címet viseli – az 1939-ben elhangzott felszólalásokat tartalmazza. A kiadványsorozathoz ajánlást Prof. Dr. Horváth János, az Országgyűlés egykori korelnöke írt. A rendezvényen elmondott beszédében méltatta a népfőiskolai mozgalmat és annak szükségességét hangsúlyozta. Felidézte a Közi Horváth Józseffel való közös emigrációs emlékeket, kiemelve, hogy Közi-Horváth – mind országgyűlési képviselőként, mind emigrációs vezetőként – rendíthetetlenül munkálkodott hazája és népe boldogulásáért. Felhívta a figyelmet Közi Horváth József 1944. március 22-i parlamenti felszólalására, amikor egyedüli képviselőként tiltakozott a Parlamentben a német katonai megszállás ellen. Történelmünk és függetlenségünk egy jelentős eseményének nevezte a történteket a professzor. Gondolatait – mind a helyszínen, mind a kiadványban – a következőkkel zárta: „Manapság az önvizsgálat Magyarországában tudni Közi Horváth József életútját áldás.” A rendezvény befejező részében került átadásra az idei Közi Horváth József Ösztöndíj, melyet minden évben egy, a településen élő, felsőoktatási tanulmányokat folytató fiatal vehet át. Az idei esztendőben a népfőiskola által odaítélt 50 ezer forintos ösztöndíjat Varga Eszter, a Nyugat-magyarországi Egyetem Közgazdaságtudományi Kar Nemzetközi Szállítmányozás és Logisztika szak hallgatója vehette át Póczáné Németh Alojzia elnök asszonytól. Zárszavában Szalai Viktor megemlékezett a falu egykori szülöttjéről a 100 évvel ezelőtt született Németh Antal atyáról, aki három éven keresztül – egészen haláláig – az Egyházmegyei Gazdasági Hivatal számvevőjeként dolgozott. S mint az egyházi vagyon őrzője életével kellett fizetnie, amiért azt nem szolgáltatta ki a kommunista rendszer mindenhatóinak. „Amikor pedig a szenvedés nehéz órái ütöttek számára, akkor is minden gondolata és imádsága egyháza és egyházmegyéje volt, amelyet egész papi életén át hűséggel és odaadással szolgált” – idézte Papp Kálmán egykori győri püspököt. A rendezvény és a pályázat fővédnöke Lezsák Sándor, az Országgyűlés alelnöke volt.